Un total de 163 de metri cubi de material lemnos, în valoare de peste 99.520 de lei, a fost confiscat de poliţiştii Biroului pentru Protecţia Fondului Forestier şi Piscicol din cadrul Inspectoratului de Poliţie Judeţean (IPJ) Sălaj, în cadrul unor acţiuni de prevenire şi combatere a delictelor silvice, derulate în perioada 17-19 mai, potrivit Agerpres.
"În cadrul activităţilor desfăşurate, poliţiştii au efectuat controale la 4 societăţi comerciale şi au verificat 32 de transporturi de material lemnos, iar pentru neregulile constatate au aplicat 4 sancţiuni contravenţionale, cu amenzi în valoare de 45.000 de lei, pentru nerespectarea prevederilor Legii nr. 171/2010. Totodată, poliţiştii au dispus confiscarea a 163 de metri cubi de material lemnos, în valoare de peste 99.520 de lei", se arată într-un comunicat de presă transmis luni de reprezentanţii IPJ Sălaj.
Potrivit sursei citate, poliţiştii Biroului pentru Protecţia Fondului Forestier şi Piscicol au efectuat un control la un depozit de cherestea din localitatea Jibou, iar în urma comparării stocurilor scriptice cu cele faptice, poliţiştii au constatat că societatea comercială nu deţinea faptic 74 de metri cubi de cherestea răşinoase, material lemnos înregistrat în stocurile scriptice.
Societatea comercială a fost sancţionată cu amendă în cuantum de 15.000 lei, iar ca măsură complementară, poliţiştii au dispus confiscarea valorică a celor 74 de metri cubi de cherestea răşinoase, în valoare de 65.483 de lei.
De asemenea, din verificările efectuate de poliţişti a reieşit că doi bărbaţi din judeţul Sălaj ar fi transportat, în repetate rânduri, peste 70 de metri cubi de material lemnos, din diverse specii, fără a se fi înregistrat în aplicaţia SUMAL 2.0 ca transportatori profesionişti, depăşind astfel pragul legal de 20 de metri cubi de material lemnos în decursul unui an calendaristic.
În consecinţă, cei doi bărbaţi au fost sancţionaţi contravenţional conform prevederilor Legii nr. 171/2010, cu amendă în cuantum de 10.000 lei fiecare, iar ca măsură complementară a fost dispusă confiscarea valorică a celor peste 70 de metri cubi de material lemnos, în valoare de aproape 16.110 lei.